Ramaphosa knip VK-besoek kort oor Noordwes-betogingsPres. Cyril Ramaphosa. Foto: Elmond Jiyane. Pres. Cyril Ramaphosa het Donderdagaand aangekondig dat hy sy besoek aan die Verenigde Koninkryk, wat deel vorm van die presidensie se buitelandse beleggingsveldtog, gaan kortknip te midde van betogings en erge oproerigheid in Noordwes. Die presidensie het in ŉ verklaring gesê Ramaphosa neem kennis van die onluste in dié provinsie en is “ernstig bekommerd” daaroor. Ramaphosa het vir kalmte in die provinsie gevra. “Die president doen ŉ beroep op alle partye wat voel dat hulle te na gekom is om hul griewe vreedsaam oor te dra eerder as om oor te gaan tot geweld en anargie. Hy het ook wetstoepassingsagentskappe versoek om kalmte en normaliteit in die provinsie te bewerkstellig.” Ramaphosa sou na verwagting reeds Donderdagaand in Pretoria land. Die president en talle ANC-hoës beoog dan om Noordwes Vrydag te besoek waar die president ŉ dringende vergadering met leiers van die provinsie sal belê. Pule Mabe, woordvoerder van die ANC, sê Ramaphosa sal vergesel word deur Ace Magashule, die ANC se sekretaris-generaal, Jessie Duarte, adjunk-sekretaris-generaal van die ANC en ANC nasionale raadslede in die Noordwes. Intussen het brig. Sabata Mokgwabone, woordvoerder van die polisie, bevestig dat nóg sewe mense in verband met die betogings in hegtenis geneem is – dít nadat nege mense Woensdag vasgetrek is. Mokgwabone sê die sewe verdagtes sal Vrydag in die landdroshof in Mmabatho verskyn. Spanning in Mahikeng in Noordwes was Donderdag weer op ŉ mespunt te midde van toenemende eise dat Supra Mahumapelo, premier van die Noordwes, moet bedank. Winkels op die dorp is gesluit en ŉ groep jong betogers gewapen met klippe en stokke het Nelson Mandelarylaan wat Mahikeng en die Botswana-grenspos verbind, versper met brandende voorwerpe. ŉ Vragmotor is sowat tien km weg op dieselfde pad aan die brand gesteek deur ŉ groep jong mense wat buitebande op die pad aan die brand gesteek het. ŉ Njala-pantservoertuig is in Danville met ŉ petrolbom bestook terwyl ŉ groep jong mense in Dibate naby Mmabatho winkels geplunder het. Die polisie moes die skare met rubberkoeëls uiteenjaag. Aggressiewe betogers het vir verslaggewers gesê hulle eis dat Mahumapelo as premier van Noordwes bedank. Lt.kol. Adele Myburgh, woordvoerder van die polisie, het gesê hoewel die polisie gister daarin kon slaag om die geweld in die gebied onder beheer te bring, het de geweld later weer plek-plek opgevlam. “Gedurende die nag is ŉ vragmotor in die Moshawane-nedersetting buite Mahikeng aan die brand gesteek, terwyl nog ŉ voertuig en vragmotor langs die Mahikeng-Vryburg-pad aan die brand gesteek is. Daar was ook voorvalle van plundering wat in gebiede soos Lomanyaneng, Montshioa en Mmabatho aangemeld is.” Die VF Plus in Noordwes het gereageer op die betogings en gesê die onluste in Mahikeng is net nóg ŉ teken van die skade wat die regerende party die provinsie reeds berokken het.